
[bookmark: TextBodyBegin]Európsky parlament,
–	so zreteľom na 68. zasadnutie Komisie OSN pre postavenie žien a jeho prioritnú tému „Urýchlenie dosiahnutia rodovej rovnosti a posilnenia postavenia všetkých žien a dievčat riešením chudoby a posilnením inštitúcií a financovania s rodovým hľadiskom“,
–	so zreteľom na Pekinskú deklaráciu a na Pekinskú akčnú platformu z 15. septembra 1995 a na výsledky jej hodnotiacich konferencií,
–	so zreteľom na Dohovor OSN o odstránení všetkých foriem diskriminácie žien z roku 1979,
–	so zreteľom na články 21 a 23 Charty základných práv Európskej únie,
–	so zreteľom na Agendu 2030 OSN pre udržateľný rozvoj, zásadu „na nikoho nezabudnúť“, a najmä na cieľ udržateľného rozvoja č. 1 zameraný na odstránenie chudoby, cieľ udržateľného rozvoja č. 5 zameraný na dosiahnutie rodovej rovnosti a zlepšenie životných podmienok žien, cieľ udržateľného rozvoja č. 8 zameraný na dosiahnutie udržateľného a hospodárskeho rastu,
–	so zreteľom na akčný plán EÚ pre rodovú rovnosť a posilnenie postavenia žien v rámci vonkajšej činnosti EÚ na roky 2021 – 2025 (GAP III),
–	so zreteľom na stratégiu EÚ pre rodovú rovnosť na roky 2020 – 2025 z 5. marca 2020,
[bookmark: _GoBack]–	so zreteľom na svoje uznesenie z 5. júla 2022 o spoločnom európskom postupe v oblasti starostlivosti[footnoteRef:1], [1:  	Ú. v. EÚ C 47, 7.2.2023, s. 30.] 

–	so zreteľom na svoje uznesenie z 24. júna 2022 o chudobe žien v Európe[footnoteRef:2], [2:  	Ú. v. EÚ C 47, 7.2.2023, s. 2.] 

–	so zreteľom na článok 157 ods. 4 Zmluvy o fungovaní Európskej únie,
–	so zreteľom na otázky Rade a Komisii o prioritách EÚ pre 68. zasadnutie Komisie OSN pre postavenie žien (O-000056/2023 – B9-0005/2024 a O-000057/2023 – B9-0006/2024)),
–	so zreteľom na článok 136 ods. 5 a článok 132 ods. 2 rokovacieho poriadku,
–	so zreteľom na návrh uznesenia Výboru pre práva žien a rodovú rovnosť,
A.	keďže zabezpečenie práv žien a rodovej rovnosti je základnou zásadou EÚ zakotvenou v článku 2 Zmluvy o Európskej únii a v článku 23 Charty základných práv Európskej únie; keďže uplatňovanie rodového hľadiska a rodové rozpočtovanie sú dôležitými nástrojmi na dosiahnutie tohto cieľa a začlenenie týchto zásad do všetkých politík, opatrení a činností EÚ vrátane jej vonkajších rozmerov; 
B.	keďže 189 krajín z celého sveta vrátane Európskej únie a jej členských štátov sa na štvrtej svetovej konferencii o ženách v Pekingu v roku 1995 zaviazalo pracovať na dosiahnutí rodovej rovnosti a posilnení postavenia všetkých žien a dievčat; keďže v rámci cieľa udržateľného rozvoja č. 5 z Agendy pre udržateľný rozvoj, ktorú prijali členské štáty OSN v roku 2015, sa stanovuje rok 2030 ako konečný termín na dosiahnutie rodovej rovnosti a posilnenie postavenia žien a dievčat v celej ich rozmanitosti; 
C.	keďže EÚ si musí uvedomiť svoju zodpovednosť za začlenenie rodového hľadiska do všetkých oblastí svojej vonkajšej politiky, ako je rozvojová spolupráca, humanitárna pomoc, obchod, poľnohospodárstvo, klíma a migrácia, aby mala vplyv na odstránenie chudoby žien vo svete; 
D.	keďže cieľom koncepcie feministickej zahraničnej politiky je posilnenie postavenia žien a dievčat, riešenie kríz a zníženie negatívneho vplyvu na ženy, dievčatá a rodovú rovnosť vrátane boja proti chudobe žien; keďže EÚ by sa mala usilovať o takýto holistický prístup vo svojej vonkajšej činnosti; 
E.	keďže v Pekinskej akčnej platforme z roku 1995 sa zdôrazňuje, že rodová rovnosť a posilnenie postavenia žien a dievčat a uplatňovanie ich ľudských práv sú rozhodujúcimi faktormi pri odstraňovaní chudoby; keďže chudoba a sociálne a politické vylúčenie spolu úzko súvisia; keďže chudoba žien je komplexný viacrozmerný problém, ktorý má pôvod vo vnútroštátnej aj v medzinárodnej oblasti; keďže z tohto dôvodu je kľúčové bojovať proti všetkým základným príčinám a prejavom chudoby žien; keďže to obmedzuje ich schopnosť naplno využiť svoj potenciál a uplatňovať si svoje práva v spoločnosti, aby sa pre ne zabezpečilo udržateľné živobytie; 
F.	keďže ženy a dievčatá sú v porovnaní s mužmi naďalej neprimerane postihnuté chudobou a rizikom sociálneho vylúčenia, a to najmä ženy a dievčatá, ktoré zažívajú rôzne formy diskriminácie na základe pohlavia, rasy, farby pleti, etnického alebo sociálneho pôvodu, genetických znakov, jazyka, náboženstva alebo viery, politického alebo iného zmýšľania, príslušnosti k národnostnej menšine, majetku, narodenia, zdravotného postihnutia, veku, sexuálnej orientácie[footnoteRef:3], rodu, rodovej identity a prejavu a pohlavných znakov; keďže sa odhaduje, že 383 miliónov žien a dievčat na celom svete žije z menej ako 1,90 USD na deň v porovnaní s 368 miliónmi mužov a chlapcov[footnoteRef:4]; keďže miera chudoby žien je vyššia ako u mužov (12,8 % oproti 12,3 %)[footnoteRef:5]; [3:  	Charta základných práv EÚ, článok 21.]  [4:  	Azcona, G. a Bhatt, A., Poverty is not gender neutral (Chudoba nie je rodovo neutrálna), OSN Ženy, marec 2023.]  [5:  	Gender differences in poverty and household composition through the life cycle (Rodové rozdiely v chudobe a zložení domácností počas životného cyklu), OSN Ženy a Svetová banka.] 

G.	keďže chudoba žien a rozdiely v odmeňovaní a dôchodkoch sú výsledkom nahromadenia systémových a štrukturálnych nerovností a diskriminácie; keďže škodlivé rodové stereotypy a sociálne normy stále ovplyvňujú rozdelenie práce v domácnosti, vo vzdelávaní, na pracovisku a v spoločnosti a prístup k moci, zdrojom vrátane prístupu k financiám alebo úverom prostredníctvom rôznych zdrojov, ako je rizikový kapitál vrátane investičných sietí žien, vlastníctvo pôdy a dedičstvo a rozhodovanie; keďže neplatená starostlivosť a práca v domácnosti predstavujú pre ženy a dievčatá neprimeranú záťaž a tieto domáce a povinnosti v oblasti starostlivosti sa primerane neuznávajú;
H.	keďže prístup k službám vrátane starostlivosti o deti a služieb dlhodobej starostlivosti má vplyv najmä na ženy a dievčatá, pretože často vypĺňajú medzery v poskytovaní starostlivosti a pri podpore rodín, čím sa zachováva neprimeraná zodpovednosť žien za neplatenú starostlivosť;
I.	keďže v celosvetovom meradle tvoria ženy viac ako 70 % pracovníkov v sektoroch zdravotníctva a starostlivosti[footnoteRef:6]; keďže tento druh práce je systematicky podceňovaný, pretože ho ženy v minulosti aj teraz vykonávajú bezplatne v rámci domácnosti; keďže ženy sú častejšie zamestnané na čiastočný úväzok z dôvodu ich neúmerného zaťaženia neplatenou starostlivosťou; keďže ženy trpia chudobou pracujúcich, ktorá vedie k sociálnemu vylúčeniu; keďže by sa mali urýchlene riešiť sociálne, rodové a ekonomické následky pre osoby s povinnosťami v oblasti starostlivosti; [6:  	Uznesenie z 5. júla 2022 o chudobe žien v Európe, prijaté texty, P9_TA(2022)0274.] 

J.	keďže sektory, v ktorých prevažne pôsobia ženy, napríklad zdravotníctvo a starostlivosť, sú systémovo nedostatočne platené a podhodnotené; keďže podpora ekonomickej nezávislosti si vyžaduje uznanie a vykonávanie vhodných opatrení na zabezpečenie rovnakej účasti žien na trhu práce, rovnakej odmeny za rovnakú prácu alebo prácu rovnakej hodnoty, prístupu k dôstojným pracovným príležitostiam, ako aj uznanie súvislosti medzi podhodnotenou a nedostatočne platenou prácou v sektoroch, v ktorých prevažujú ženy;
K.	keďže chudoba zvyšuje vplyv rodovo motivovaného násilia na ženách a dievčatách, keďže čoraz väčšie hospodárske ťažkosti viac sťažujú ženám odchod od partnera, ktorý ich zneužíva; keďže rodovo motivované násilie je štrukturálnym a spoločenským problémom, ktorý možno nájsť vo všetkých sociálno-ekonomických skupinách a ktorý nezávisí od pôvodu alebo viery; keďže rodovo motivované násilie tiež prispieva k chudobe a sociálnemu vylúčeniu, pretože násilie dramaticky ovplyvňuje zdravie a môže viesť k strate zamestnania a bezdomovectvu;
L.	keďže chudoba vystavuje ženy väčšiemu riziku obchodovania s ľuďmi a sexuálneho vykorisťovania, pretože ony a ich rodiny sú ekonomicky závislé od svojich tyranov;
M.	keďže je dôležité pochopiť súvislosti medzi chudobou a prístupom k sexuálnemu a reprodukčnému zdraviu a právam (ďalej len „SRZP“); keďže chudoba spolu s ďalšími praktickými, právnymi, finančnými, kultúrnymi a sociálnymi prekážkami môže viesť k nedostupnosti služieb SRZP pre ženy vrátane bezpečného a legálneho umelého prerušenia tehotenstva a modernej antikoncepcie, ako aj byť ich dôsledkom; keďže odkladanie a odmietanie prístupu k bezpečnej a legálnej starostlivosti pri umelom prerušení tehotenstva predstavuje formu násilia voči ženám a dievčatám; keďže viaceré organizácie pre ľudské práva uvádzajú, že odopieranie bezpečného a legálneho umelého prerušenia tehotenstva môže predstavovať mučenie alebo kruté, neľudské a ponižujúce zaobchádzanie;
N.	keďže prevencia, včasné odhalenie a liečba HIV a iných pohlavne prenosných infekcií, rakoviny reprodukčných orgánov vrátane rakoviny krčka maternice a starostlivosť a liečba neplodnosti sú nevyhnutné pre záchranu životov;
O.	keďže prístup k hygienickým a menštruačným výrobkom je sťažený rodovo podmieneným zdaňovaním menštruačných výrobkov, čo prehlbuje problém menštruačnej chudoby; keďže hanba, neliečená menštruačná bolesť a diskriminačné tradície a nedostatok vody a hygienických zariadení na zabezpečenie menštruačnej hygieny vedú k predčasnému ukončeniu školskej dochádzky a nižšej dochádzke dievčat do školy a žien do práce;
P.	keďže ekonomická nezávislosť a posilnenie postavenia žien, zabezpečenie rovnakej odmeny za rovnakú prácu a prácu rovnakej hodnoty, ako aj možnosť rovnocenne sa zúčastňovať na trhu práce a na hospodárskom rozhodovaní sú nielen kľúčové pre dosiahnutie rodovej rovnosti, zaručenie výkonu práv žien a ukončenie chudoby, ale aj prospešné pre hospodárstvo a spoločnosť ako celok; keďže rovnaká odmena za rovnakú prácu a prácu rovnakej hodnoty a možnosť rovnocenne sa zúčastňovať na trhu práce a na hospodárskom rozhodovaní sú predpokladom rovnosti hospodárstiev a spoločností; keďže podpora ekonomickej nezávislosti si okrem iného vyžaduje podporu podnikania a samostatnej zárobkovej činnosti žien a mala by byť sprevádzaná vhodnými opatreniami;
Q.	keďže dôležitým nástrojom na odstránenie chudoby žien je rodová rovnosť na trhu práce, ktorá prináša výhody nielen ženám, ale aj celému hospodárstvu, s pozitívnym vplyvom na HDP, úroveň zamestnanosti a produktivitu; keďže zlepšenie rodovej rovnosti by do roku 2050 viedlo k zvýšeniu HDP na obyvateľa v EÚ o 6,1 až 9,6 % a k vytvoreniu ďalších 10,5 milióna pracovných miest;
R.	keďže krízy vrátane zmeny klímy a všetkých súvisiacich dôsledkov vrátane straty biodiverzity, prírodných katastrof, pandémií a ozbrojených konfliktov majú neprimeraný vplyv na ženy; keďže ženy a dievčatá v zraniteľných situáciách majú horší prístup k zdrojom potrebným na zvládnutie a prekonanie krízy alebo majú nad nimi menšiu kontrolu; keďže krízy nie sú rodovo neutrálne a prehlbujú sociálne a rodové nerovnosti; keďže chudoba rodičov a najmä matiek často vedie k chudobe detí;
S.	keďže od roku 2021 sa inflácia prudko zvýšila, a to najmä v dôsledku vysokých nákladov na energie a potraviny; keďže mzdy sa podľa predpokladov nebudú zvyšovať tak rýchlo ako inflácia, čím vznikne kríza životných nákladov; keďže táto kríza akútne ohrozuje živobytie, zdravie, blahobyt a ekonomickú nezávislosť žien a zároveň obmedzuje ich možnosti nákupu základných potrieb vrátane potravín, bývania a prehlbuje energetickú chudobu;
T.	keďže pokrok, ktorý sa v posledných rokoch dosiahol v EÚ v oblasti posilňovania postavenia žien a podpory rovnosti v spoločnosti, a to prostredníctvom iniciatív, ako sú transparentné postupy prijímania zamestnancov v podnikoch alebo transparentnosť odmeňovania, sa musí posilniť, pretože sú nevyhnutné na dosiahnutie rodovej rovnosti, ktorá je obzvlášť dôležitá v čase krízy;
U.	keďže investície do politík na posilnenie postavenia žien zlepšujú aj životné podmienky ich rodín, a najmä ich detí; keďže neúplné rodiny, ktorých hlavou sú väčšinou matky, sú viac ohrozené chudobou a majú vyššiu pravdepodobnosť prenosu generačnej chudoby;
1.	predkladá Rade tieto odporúčania:
a)	opätovne potvrdiť neoblomný záväzok EÚ voči Pekinskej akčnej platforme a následným hodnotiacim konferenciám, ako aj voči súboru opatrení zameraných na rodovú rovnosť, ktoré sú v nej uvedené;
b)	zabezpečiť plné zapojenie Európskeho parlamentu a jeho Výboru pre práva žien a rodovú rovnosť do rozhodovacieho procesu o pozícii EÚ na 68. zasadnutie Komisie OSN pre postavenie žien, zabezpečiť, aby mal Európsky parlament pred rokovaniami dostatočné a včasné informácie a prístup k dokumentu s pozíciou EÚ, a zlepšiť ďalšiu medziinštitucionálnu spoluprácu a neformálne konzultácie, a to aj pred rokovaniami a počas nich, aby sa priority Európskeho parlamentu riadne zapracovali;
c)	zdôrazniť význam pozitívneho výsledku 68. zasadnutia Komisie OSN pre postavenie žien, ktoré sa uskutoční od 11. do 22. marca 2024, a to aj prijatím súboru výhľadovo orientovaných a ambicióznych záväzkov uvedených v politickom vyhlásení;
d)	zaviazať sa k silnej podpore práce orgánu OSN Ženy, ktorý je ústredným aktérom v systéme OSN na podporu práv žien a dievčat v celej ich rozmanitosti a spájanie všetkých príslušných zainteresovaných strán s cieľom vytvoriť politickú zmenu a koordinovať činnosti; vyzvať všetky členské štáty OSN, ako aj EÚ, aby pre orgán OSN Ženy zabezpečili primerané financovanie;
e)	zabezpečiť, aby EÚ šla príkladom a preukázala silné vedúce postavenie a pritom zaujala jednotný postoj k významu posilnenia postavenia žien a dievčat v celej ich rozmanitosti a dosiahnutia rodovej rovnosti na celom svete;
f)	zabezpečiť rovnaké príležitosti vo vzdelávaní, na trhu práce, ako aj v politickom a hospodárskom rozhodovaní, s rovnakým prístupom k hospodárskym a finančným službám;
g)	obhajovať vedúce postavenie žien a dievčat a ich plnú, rovnocennú a zmysluplnú účasť na všetkých úrovniach rozhodovania, pretože zapojenie žien do verejného a politického života a rozhodovania je nevyhnutné pre dobrú správu vecí verejných a tvorbu politiky;
h)	uplatňovať rodové hľadisko, ako aj rodové rozpočtovanie vo všetkých oblastiach politiky EÚ a členských štátov, keďže ide o celosvetovo uznávané nástroje na uplatňovanie práv žien a dosiahnutie rodovej rovnosti;
i)	vytvárať a prispôsobovať vnútorné a vonkajšie politiky a programy EÚ tak, aby lepšie posilňovali postavenie žien a dievčat v celej ich rozmanitosti, rešpektovali, chránili a napĺňali ich práva a zabezpečovali rodovú rovnosť;
j)	riešiť viaceré systémové základné príčiny chudoby žien na celom svete, ako je nadmerné zastúpenie žien v nízko platených, neistých zamestnaniach a zamestnaniach na čiastočný úväzok, prerušenie kariéry žien z dôvodu starostlivosti o deti a iných členov rodiny, nedostatočný prístup na trhy práce a do zamestnania, rozdiely v odmeňovaní žien a mužov a rozdiely v dôchodkoch, ako aj nedostatočné zastúpenie žien v politickom a hospodárskom rozhodovaní;
k)	poukázať na význam podpory posilnenia postavenia žien a dievčat prostredníctvom vzdelávania, odbornej prípravy a celoživotného vzdelávania, ktoré sú nevyhnutné na boj proti škodlivým stereotypom a pretrvávajúcim nerovnostiam, ktoré vedú k chudobe, spolu s riešením otázky miery zamestnanosti žien a ich nedostatočného zastúpenia v určitých odvetviach, ako je veda, technológia, inžinierstvo a matematika (STEM) a umelá inteligencia (AI);
l)	podporovať a propagovať podnikanie žien na všetkých úrovniach, a to zvýšením ich účasti na trhu práce, zlepšením ich finančnej nezávislosti a uznaním a propagáciou žien ako vzorov, mentoriek a tvorkýň pracovných miest;
m)	zabezpečiť, aby boli do budúcich stratégií, programov a politických iniciatív EÚ zahrnuté konkrétne opatrenia a primerané rozpočtové záväzky na riešenie rôznych aspektov a príčin chudoby žien, ako sa uvádza v stratégii EÚ pre rodovú rovnosť;
n)	poukázať na ničivé dôsledky rodovo motivovaného násilia v spoločnosti a v ozbrojených konfliktoch na sociálne vylúčenie a chudobu žien, zvýšiť povedomie o nich a zdôrazniť potrebu silného legislatívneho vnútroštátneho a medzinárodného rámca, ako aj zodpovednosť páchateľov takéhoto násilia pred súdom a právo obetí na účinnú nápravu a odškodnenie;
o)	bojovať proti škodlivým tradičným praktikám, ako sú detské a nútené manželstvá a mrzačenie ženských pohlavných orgánov;
p)	zabezpečiť opatrenia, ktoré zabránia absenciám dievčat v škole počas menštruácie zlepšením sanitácie vody, hygienických služieb a zariadení určených na menštruačnú hygienu v školách a bojom proti menštruačnej chudobe a stigmatizácii v tejto oblasti vrátane vzdelávania a odbornej prípravy pre všetkých; zabezpečiť väčšiu súčinnosť medzi programami zameranými na zdravie, SRZP a vodu, sanitáciu a hygienické služby v školách a osobnú podporu dievčat;
q)	uplatňovať zásady Európskeho piliera sociálnych práv prostredníctvom uplatňovania prístupu založeného na právach s cieľom zaručiť základnú sociálnu ochranu;
r)	zabezpečiť, aby členské štáty zaviedli silné systémy sociálneho zabezpečenia vrátane skúmania minimálneho príjmu, aby sa zabezpečila záchranná sieť pre všetky ženy, najmä pre tie, ktoré sú najviac ohrozené chudobou a sociálnym vylúčením, v nadväznosti na požiadavky, ktoré vyjadrili občania EÚ na Konferencii o budúcnosti Európy;
s)	zabezpečiť, aby členské štáty uprednostnili investície do sociálnej infraštruktúry a ekologických pracovných miest s cieľom zabezpečiť blahobyt a posilnenie postavenia žien;
t)	zlepšiť verejné služby vrátane zdravotníckych služieb, kvalitného a cenovo dostupného verejného vzdelávania a verejnej dopravy a uznať zásadnú úlohu dostupnej a spoľahlivej verejnej dopravy pri umožňovaní účasti žien na pracovnom a spoločenskom živote;
u)	podporovať ekologické pracovné miesta a investovať do plnej účasti žien na zelenej transformácii, pretože je nevyhnutné napredovať smerom k udržateľnému hospodárstvu a zároveň zabezpečiť rodovú rovnosť v nových a vo vznikajúcich odvetviach;
v)	uznať, že energetická chudoba neúmerne postihuje ženy, a navrhnúť osobitné opatrenia na podporu tých, ktorí sa nachádzajú v zraniteľnej situácii, a zároveň zabezpečiť, aby mal každý prístup k elektrine, vykurovaniu a chladeniu v rámci prechodu na zelenú energiu;
w)	zabezpečiť prístup k SRZP vrátane veku primeranej komplexnej sexuálnej výchovy a vzťahovej výchovy pre všetkých, cenovo dostupnej modernej antikoncepcie, bezpečnej a legálnej starostlivosti pri umelom prerušení tehotenstva a ďalších služieb SRZP ako kvalitných služieb v oblasti zdravia matiek;
x)	obhajovať, podporovať a prijímať konkrétne opatrenia na realizáciu práva každého na dosiahnutie najvyššej dosiahnuteľnej úrovne fyzického a duševného zdravia, a to aj prostredníctvom zabezpečenia všeobecného prístupu k SRZP;
y)	podniknúť rázne kroky na jednoznačné odsúdenie súčasného odmietavého postoja k rodovej rovnosti a SRZP a útokov na ne, a to aj zo strany krajne pravicových organizácií a antidemokratických hnutí, ktoré majú za cieľ oslabiť základné práva žien, ich autonómiu a emancipáciu v každej oblasti;
z)	posilniť a podporiť organizácie občianskej spoločnosti a mimovládne organizácie, ktoré podporujú práva žien a ich posilnenie;
aa)	urýchliť plnenie už prijatých medzinárodných záväzkov, ako sú ciele udržateľného rozvoja, Všeobecná deklarácia ľudských práv, Istanbulský dohovor, Dohovor MOP č. 190 a rezolúcia BR OSN č. 1325; podporovať nové opatrenia na posilnenie postavenia žien a dievčat a tým bojovať proti ich chudobe a sociálnemu vylúčeniu;
ab)	pracovať na presadzovaní koncepcie boja proti viacnásobným a vzájomne sa prelínajúcim formám diskriminácie vo všetkých orgánoch OSN a v EÚ a jej členských štátoch;
ac)	zopakovať, že na multilaterálnej úrovni musí mať EÚ vedúcu úlohu pri podpore feministickej diplomacie s cieľom vykonávať medzinárodné dohody týkajúce sa práv a posilnenia postavenia žien a dievčat; požiadať EÚ, jej členské štáty, Komisiu a Európsku službu pre vonkajšiu činnosť ESVČ, aby sa zaviazali k pokroku smerom k feministickej zahraničnej, bezpečnostnej a rozvojovej politike, ktorá zahŕňa rodovo transformačnú víziu, a aby zaradili rodovú rovnosť ako základnú súčasť do svojich vonkajších činností a priorít;
ad)	zohľadniť potrebu posilniť uplatňovanie rodového hľadiska a účinnejšie využívať zásady rodového rozpočtovania, a to aj vo vonkajších politikách EÚ, s cieľom riešiť rodovú nerovnosť na celom svete;
ae)	plne vykonávať akčný plán EÚ pre rodovú rovnosť III a zabezpečiť, aby 85 % všetkých nových opatrení v rámci vonkajších vzťahov do roku 2025 prispievalo k rodovej rovnosti a posilneniu postavenia žien; uplatňovať holistický a udržateľný prístup feministickej zahraničnej politiky vo všetkých svojich vonkajších opatreniach a politikách;
af)	zabezpečiť porovnateľné údaje a údaje členené podľa veku, rodu a pohlavia zachytávajúce situáciu ľudí, ktorí čelia rôznym a vzájomne sa prelínajúcim formám diskriminácie, aby sa zlepšila analýza údajov a aby sa o ne mohlo opierať navrhovanie a vykonávanie politík, keďže v súčasnosti je k dispozícii menej ako polovica údajov potrebných na monitorovanie cieľa udržateľného rozvoja č. 5;
2.	poveruje svoju predsedníčku, aby postúpila toto uznesenie Rade, Komisii, podpredsedovi Komisie/vysokému predstaviteľovi Únie pre zahraničné veci a bezpečnostnú politiku a osobitnému zástupcovi EÚ pre ľudské práva.

